Det kan blive ret så blæsende over Nordjylland natten til søndag. Danmarks Meteorologiske institut (DMI) har udsendt stormvarsel over Nordjylland med mulige vindstød af orkanstyrke. Det er i Vendsyssel, Storaalborg, Læsø og Jammerbugt, at der er risiko for vindstød op til orkanstyrke. Fordi der nu er regulær stormvarsling over Nordjylland, har stormen også fået et navn. Den er blevet døbt "Freja" af DMI. Den kraftige blæst skulle ifølge varslet begynde klokken 01 natten til søndag og aftage søndag morgen. Vindstød af orkanstyrke betyder, at vindstødene kan komme op på 32 meter i sekundet, og det er så kraftigt, at tagsten kan blæse af og træer kan vælte. Der er desuden risiko for, at broer må lukkes for trafik, og at veje kan blive spærret. Så der er altså god grund til at få havemøbler og trampoliner spændt fast, inden stormen tager fat.

Opsummering:
DMI har lørdag aften opgraderet deres varsling omkring det blæsevejr, der søndag nat rammer Nordjylland. De forventer storm med vindstød af orkan styrke.